text: Lærer smider tøjet for Esbjerg Højskole
  20 februar 2012 kl. 07.56
  Ingen banker har indtil nu meldt sig på banen for at redde Esbjerg Højskoles milliongæld. Nu tager medielærer tøjet i egen hånd og går i dag klokken 14 afklædt ned gennem Esbjerg midtby.
  Som en bøn til Esbjergs banker, går højskolens medielærer Mai Møller Christensen i dag ?tiggergang? hos midtbyens banker og sparekasser. Det er i et outfit, som matcher skolens afpillede økonomi. Hvert sted afleverer hun et brev med en opfordring til at gribe ind og hjælpe højskolen.
  - Der er ingen tvivl om, at en milliongæld ikke er noget, man sådan lige går ind og dækker. Men jeg tror virkelig på vores højskole. Derfor håber jeg meget, at der alligevel mirakuløst kan skabes et økonomisk grundlag til at genstarte højskolen, siger Mai Møller Christensen.
  
  Højskolens skæbne bestemmes i dag
  Først på eftermiddagen besluttes det på et bestyrelsesmøde, om Esbjerg Højskole må dreje nøglen om.
  